Бакас
From Вікіпедыя
Бака́с (лац.: Gallinago gallinago) — птушка сямейства бакасавых атраду сеўцападобных.
Распаўсюджаны ў лесатундры, лясной і стэпавай зонах Паўночнай Еўразіі. У Беларусі звычайны гнездавальны і пералётны від. Адлятае ў жніўні—верасні.
Жыве каля вады, на балотах і прырэчных лугах, забалочаных узлесках. Гнёзды будуе на купінах.
Даўжыня цела 27–29 см, маса 100–125 г. Апярэнне карычнявата-бурае з вохрыстымі стракацінамі, брушка белае. Дзюба доўгая (каля чвэрці агульнай даўжыні), прамая.
Голас вясной "ч-п... ч-п...". Пры такаванні самца ў палёце рулявыя пёры вібруюць і выдаюць гукі, падобныя да бэкання ягняці (адсюль народная назва баранчык, козка).
Корміцца чарвямі, слімакамі, жукамі, лічынкамі насякомых, карэньчыкамі травяністых раслін.
Палёт імклівы, з зігзагамі пасля ўзлёту. Бакас міжнародна прызнаны як папулярны аб'ект спартыўнага палявання (слова “снайпер” паходзіць ад англійскага sniper – “паляўнічы на бакасаў”).
Даўней мяса бакаса лічылася ў шляхецкай кулінарыі найсмачнейшым з усіх дзікіх птушак. Мяса перад прыгатаваннем вымагае бардзіравання або марынавання (даўней бакасаў марынавалі на зіму пасля запякання вытрыбушанымі на ражне).
[правіць] У Сеціве
Бакас — сховішча мультымедыйных матэрыялаў
[правіць] Крыніцы
- Белы А. Бакас // Праект "Наша ежа"
- Дарафееў А. М. Птушкі. — Мн.: Нар. асвета, 1984. — 239 с., іл. — (Наша прырода). С.96.